AARHUS: Først passerer bilisten et stort skilt med teksten: "Hvis du kører ligeud her, svarer det til, at du kører over for rødt".

Så kører hun forbi en grøn højresvingspil og ind i en bås med en højresvingspil. Inden hun gasser op og kører ligeud i krydset. Men kun cirka 10 meter. Så må hun hugge bremserne i, for letbanetoget kommer.

På én gang er det fascinerende og skræmmende at kigge på trafikken i T-krydset, der leder ind til Dokk1's parkeringskælder.

Det fascinerende er, at man sjældent ser så mange med fuldt overlæg overtræde færdselsloven:

I løbet af en halv time time overtrådte 76 af 110 bilister, der kom kørende ad Mindet, færdselsloven ved at køre ligeud i krydset, viste Århus Stiftstidende optælling, som blev foretaget onsdag klokken 15.40-16.10.

Og det skræmmende er, at der virkelig er fare på færde i krydset:

De bilister, der kommer sydfra ad Mindet, skænker det tilsyneladende ikke en tanke, at Aarhus har fået et letbanetog, som de risikerer at brase ind i, hvis de ignorerer advarselstavler og grøn højresvingspil og kører ligeud i krydset.

Ganske vist har letbanen endnu ikke - som alle vist ved - fået tilladelse til at køre med passagerer. Men prøvekørslerne fortsætter.